
[bookmark: Sujet][bookmark: References]Az Európai Parlament 2025. július 9-i állásfoglalása az elbocsátott munkavállalók támogatását szolgáló Európai Globalizációs Alkalmazkodási Alap igénybevételéről szóló európai parlamenti és tanácsi határozatra irányuló javaslatról (EGF/2025/000 TA 2025 – Technikai segítségnyújtás a Bizottság kezdeményezésére) (COM(2025)0680 – C10-0103/2025 – 2025/0135(BUD))
Az Európai Parlament,
–	tekintettel a Bizottságnak az Európai Parlamenthez és a Tanácshoz intézett javaslatára (COM(2025)0680 – C10‑0103/2025),
–	tekintettel az elbocsátott munkavállalók támogatását szolgáló Európai Globalizációs Alkalmazkodási Alapról (EGAA) és az 1309/2013/EU rendelet hatályon kívül helyezéséről szóló, 2021. április 28-i (EU) 2021/691 európai parlamenti és tanácsi rendeletre[footnoteRef:1] (a továbbiakban: EGAA-rendelet), [1:  	HL L 153., 2021.5.3., 48. o., ELI: http://data.europa.eu/eli/reg/2021/691/oj.] 

–	tekintettel az (EU, Euratom) 2024/765 rendelettel[footnoteRef:2] módosított, a 2021–2027-es időszakra vonatkozó többéves pénzügyi keretről szóló, 2020. december 17-i (EU, Euratom) 2020/2093 tanácsi rendeletre[footnoteRef:3] és különösen annak 8. cikkére, [2:  	HL L, 2024/765, 2024.2.29., ELI: https://eur-lex.europa.eu/eli/reg/2024/765/oj.]  [3:  	HL L 433. I, 2020.12.22., 11. o., ELI: http://data.europa.eu/eli/reg/2020/2093/oj.] 

–	tekintettel az Európai Parlament, az Európai Unió Tanácsa és az Európai Bizottság közötti, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról, valamint az új saját forrásokról és az új saját források bevezetésére irányuló ütemtervről szóló, 2020. december 16-i intézményközi megállapodásra[footnoteRef:4] és különösen annak 9. pontjára, [4:  	HL L 433. I, 2020.12.22., 28. o., ELI: http://data.europa.eu/eli/agree_interinstit/2020/1222/oj.] 

–	tekintettel a Költségvetési Bizottság jelentésére (A10-0115/2025),
A.	mivel az Unió jogalkotási és költségvetési eszközöket hozott létre annak érdekében, hogy további támogatást nyújtson a globalizáció, valamint a technológiai és környezeti változások – például a világkereskedelemben bekövetkező változások, a kereskedelmi viták, az Unió kereskedelmi kapcsolataiban vagy a belső piac összetételében bekövetkező jelentős változások, a pénzügyi vagy gazdasági válságok, az alacsony szén-dioxid-kibocsátású gazdaságra való átállás, valamint a digitalizáció vagy az automatizálás – következményei által sújtott munkavállalóknak;
B.	mivel az elbocsátott munkavállalóknak nyújtott uniós támogatásnak elsősorban olyan aktív munkaerőpiaci intézkedésekre és személyre szabott szolgáltatásokra kell irányulnia, amelyek célja a kedvezményezettek tisztességes és fenntartható foglalkoztatásba való gyors visszailleszkedése, miközben felkészítik őket egy zöldebb és digitálisabb európai gazdaságra, kellően figyelembe véve a 2020. december 16-i intézményközi megállapodást az elbocsátott munkavállalók támogatását szolgáló Európai Globalizációs Alkalmazkodási Alap (EGAA) igénybevételéről szóló határozatok elfogadása tekintetében;
C.	mivel az Unió először azért terjesztette ki az EGAA hatályát, hogy jelentős szerkezetátalakítások esetén pénzügyi támogatást nyújtson, és ezáltal fedezze a Covid19-válság gazdasági hatásait;
D.	mivel az új EGAA-rendelet 2021. évi elfogadása tovább bővítette az EGAA hatályát az alacsony szén-dioxid-kibocsátású gazdaságra való átállás, illetve a digitalizáció vagy az automatizálás következtében bekövetkező jelentős szerkezetátalakításokra, ugyanakkor 500 elbocsátott munkavállalóról 200-ra csökkentette az EGAA aktiválásához szükséges küszöbértéket;
E.	mivel a többéves pénzügyi keret átdolgozása az (EU, Euratom) 2024/765 rendelettel módosított (EU, Euratom) 2020/2093 tanácsi rendelet 8. cikkében meghatározottaknak megfelelően az EGAA éves maximális összegét (2018-as árakon számítva) 186 millió EUR-ról 30 millió EUR-ra csökkenti; mivel valamennyi intézménynek biztosítania kell, hogy az elbocsátott munkavállalók ezen megszorítások ellenére az EGAA támogatásán keresztül számíthassanak az uniós szolidaritásra;
F.	mivel az EGAA-rendelet 11. cikkének (1) bekezdése értelmében legfeljebb ezen maximális összeg 0,5%-a használható fel technikai segítségnyújtásra a Bizottság kezdeményezésére;
G.	mivel a technikai segítségnyújtás az EGAA végrehajtásához kapcsolódó technikai és igazgatási kiadásokból állhat, így például előkészítő, nyomonkövetési, kontroll-, ellenőrzési és értékelési tevékenységekből, adatgyűjtésből – többek között a vállalati információtechnológiai rendszerekkel kapcsolatban –, kommunikációs tevékenységekből, az EGAA támogatási alapként vagy konkrét projektek tekintetében való láthatóságát fokozó tevékenységekből és egyéb technikai segítségnyújtási intézkedésekből;
H.	mivel a javasolt 170 000 EUR összeg az EGAA céljára 2025-ben rendelkezésre álló maximális éves költségvetés mintegy 0,49%-ának felel meg;
1.	egyetért 170 000 EUR igénybevételével és a Bizottság által javasolt, az EGAA-rendelet 11. cikkének (1) és (4) bekezdésével, valamint 12. cikkének (2), (3) és (4) bekezdésével összhangban technikai segítségnyújtásként finanszírozandó intézkedésekkel;
2.	üdvözli az EGAA-kérelmekkel kapcsolatos szabványosított eljárások kidolgozására irányuló folyamatos munkát és azt, hogy az irányító szervek használják az elektronikus adatcsererendszert (közös alapkezelő rendszer – SFC), ami lehetővé teszi a kérelmek egyszerűsítését és gyorsabb feldolgozását, továbbá a jelentéstétel javítását;
3.	tudomásul veszi, hogy a Bizottság az igazgatási támogatás jogcímén rendelkezésre álló költségvetést az EGAA-kapcsolattartók szakértői csoportjának üléseire (tagállamonként két tag) és egy, az EGAA végrehajtó szervei és a szociális partnerek részvételével tartandó, a tagállamok közötti hálózatépítést előmozdító szeminárium megrendezésére fogja felhasználni; felhívja a Bizottságot, hogy továbbra is rendszeresen hívja meg a Parlamentet ezekre az ülésekre és szemináriumokra a Parlament és a Bizottság közötti kapcsolatokról szóló keretmegállapodás vonatkozó rendelkezéseinek megfelelően;
4.	felhívja a Bizottságot, hogy igazítsa ki a Covid19-világjárvány idején kidolgozott bevált gyakorlatokat, különösen azokat az intézkedéseket, amelyek elősegíthetik az inkluzív zöld és digitális átállás felgyorsítását és támogathatják az Unió alapvető prioritásait, például a nemek közötti egyenlőséget;
5.	hangsúlyozza, hogy tovább kell erősíteni az EGAA általános ismertségét és láthatóságát; rámutat, hogy e célból az EGAA-rendelet 11. cikke (1) bekezdésének megfelelően az EGAA-val számos bizottsági kiadvány és audiovizuális tevékenység foglalkozhat; ezzel összefüggésben üdvözli az EGAA-nak szentelt weboldal fenntartását, és felhívja a Bizottságot, hogy rendszeresen frissítse és bővítse azt annak érdekében, hogy a nagyközönség körében láthatóbbá tegye az EGAA révén megnyilvánuló európai szolidaritást, és növelje az uniós fellépés átláthatóságát;
6.	emlékezteti a kérelmező tagállamokat azon kulcsfontosságú feladatukra, hogy az EGAA által finanszírozott fellépéseket széles körben tegyék ismertté a célzott kedvezményezettek, a helyi és regionális hatóságok, a szociális partnerek, a média és a nyilvánosság körében az EGAA-rendelet 12. cikkének megfelelően; felhívja a Bizottságot, hogy rendszerszinten ellenőrizze a tagállamok EGAA-rendeletnek, különösen a 12. cikk (1) bekezdésének való megfelelését;
7.	jóváhagyja a jelen állásfoglaláshoz mellékelt határozatot;
8.	utasítja elnökét, hogy a Tanács elnökével együtt írja alá ezt a határozatot, valamint gondoskodjon közzétételéről az Európai Unió Hivatalos Lapjában;
9.	utasítja elnökét, hogy továbbítsa ezt az állásfoglalást és annak mellékletét a Tanácsnak és a Bizottságnak.

[bookmark: _Toc202434010]MELLÉKLET
AZ EURÓPAI PARLAMENT ÉS A TANÁCS HATÁROZATA
az elbocsátott munkavállalók támogatását szolgáló Európai Globalizációs Alkalmazkodási Alap igénybevételéről (EGF/2025/000 TA 2025 – Technikai segítségnyújtás a Bizottság kezdeményezésére)
(E melléklet szövege itt nincs feltüntetve, mert az megegyezik a végleges jogi aktussal, az (EU) 2025/1524 határozattal.)

